उनकी कविता में कई विस्मयकारी तत्व हैं। कल्पना की नयी उड़ानें हैं और वह अबोधता और सरलता भी, जो किसी कथ्य को काव्य बनाती है। इस लिहाज से ‘मैं और तुम क्यों एक ही काल में?’ कविता उल्लेखनीय है। इस संग्रह की कविताओं में स्थितियों से दो-चार होने का तरीका प्रहारक नहीं बल्कि विश्लेषणात्मक है। मौजूदा राजनीति को व्याख्यायित करते हुए वे कहते हैं-'सिर्फ तीस -पैंतीस प्रतिशत/लोगों के अपने पक्ष में एकत्रीकरण का/ गणित होता है वोट/इतने नम्बर पाकर तो/ हम फेल हो जाते थे बचपन में।' एक अन्य कविता 'राजनीति से विदाई' भी इस पृष्ठभूमि पर लिखी गयी है। कवि जीवन के नये-नये स्रोतों से कविता के लिए अपनी खुराक जुटाने में सक्षम है तो उसका कारण विषयवस्तु नहीं बल्कि उसकी दृष्टि है, जो विसंगतियों को आरपार देखने में सक्षम है। वे कविता में चीज़ों को ऐसे कोण पर रख देते है, जहां से कविता की धार फूट निकलती है। इस संदर्भ में एक उल्लेखनीय कविता है 'पता नहीं क्या सूझा'। उसकी बानगी देखें-'पानी में डूबते बिच्छू को/निकालने की व्यर्थ कोशिश में/कई बार डंक खाया/यह भूलकर कि/मेरा तन को महात्मा का नहीं/अब मन भर विष लिए/फिर रहा हूं।' -डॉ.अभिज्ञात